Դաշնային և տեղական իշխանությունները շարունակում են պայքարել ներգաղթյալների հարցի վերաբերյալ
Որոշ մեծ քաղաքներ, ինչպիսիք են Լոս Անջելեսը, Չիկագոն, Սան Ֆրանցիսկոն, շարունակում են ընդդիմանալ Թրամփի քաղաքականությանը, սակայն նախկին այսպես կոչված սուրբ քաղաքներից Մայամին առաջին էր, որ համաձայնվեց համագործակցել դաշնային իշխանությունների հետ ներգաղթյալների հարցում:
Ամբոխը զայրացած բացականչում էր ամոթ այն պահին, երբ Մայամիի քաղաքային հանձնաժողովը հավանության էր արժանացրել քաղաքապետ Կարլոս Գիմենեսի որոշումը՝ դաշնային իշխանությունների հետ ներգաղթյալների հարցում համագործակցելու մասին: Ըստ քաղաքապետի Մայամին երբեք չի եղել այսպես կոչված սուրբ քաղաք, որտեղ իրավապահ մարմինները չեն ձերբակալում անօրեն ներգաղթյալներին՝ անօրինական կերպով երկիր մուտք գործելու համար: «Սա կարևոր է մեզ համար, քանի որ մենք չենք կարող վտանգի տակ դնել դաշնային ֆինանսավորումը: Դա այն միջոցներն են, որ մենք ստանում ենք այժմ և կստանանք ապագայում»,- ասել է քաղաքապետը: Մամուլի տեղեկության համաձայն 150 հազարից մինչև կես միլիոն անօրեն ներգաղթյալներ են բնակվում Մայամիում: Օրինակ, Մայամի Դեյդ շրջանի 2,7 միլիոն բնակչության կեսը ներգաղթյալներ են հիմնականում Կարիբյան երկրներից կամ Կենտրոնական ու Հարավային Ամերիկայից: Այս շաբաթ ԱՄՆ-ի վարչակազմը հրապարակել է նոր ծրագիր, որը տեղի ոստիկանության մարմիններին լիազորում է փաստացի զբաղվել նաև ներգաղթյալների հարցերով: Մայամիի նման քաղաքի համար դա դժվար իրականացվող ծրագիր է, որտեղ ոստիկանությունն ու քաղաքապետը հրաժարվում են ուղղակի ներգրավվել ներգաղթյալների հետ կապված հարցերում: «Մենք չենք ցանկանում կորցնել մեր բնակչության վստահությունը: Մենք չենք ցանկանում, որ որևէ կին, ով ենթարկվել է բռնության, սակայն վախենում է արտաքսվելուց, հրաժարվի դիմել ոստիկանություն», - ասել է Մայամի Դեյդ շրջանի ոստիկանության խոսնակ Ալվարո Զաբալետան: Նախկինում, եթե որևէ մեկը ձերբակալվել է հանցագործության համար և պարզվել է, որ նա խախտել է ներգաղթի օրենսդրությունը, վերջինիս ձերբակալության մեջ պահելը կարող էր երկարաձգվել, եթե դաշնային մարմինները վճարեին նրան բանտում պահելու դիմաց: Քաղաքապետ Գիմենեսը հայտարարում է, որ քաղաքային իշխանությունները այժմ կվճարեն միայն 48 ժամվա համար: Ներգաղթյալներին օժանդակող տեղական վարչակազմերի և դաշնային իշխանությունների միջև հակասությունները շարունակվում են, սակայն դրանք կարող են բացասական հետևանքներ ունենան նախագահ Թրամփի վարչակազմի համար: